贈都下寫真葉德明
作者：楊萬里
朝代：宋

paragraphs: 我昔山林人不識，或疑謫仙或狂客。
仰看青天不看人，醉裏那知眼青白。
一攜破硯入長安，素衣成緇綠鬢斑。
上林麒麟著野馬，滄洲鷗鷺綴孔鸞。
漢宮威儀既不入貴人樣，灞橋風雪又不見詩人相。
不須覽鏡照清溪，我亦自憎塵俗狀。
葉君著眼秋月明，葉君下筆秋風生。
市人請畫即唾駡，只寫龍章鳳姿公與卿。
肯來爲予寫衰貌，擲筆掉頭欣入妙。
相逢可惜遲十年，不見詩翁昔年少。